Raši, Richard, minister investícií, regionálneho rozvoja a informatizácie SR (2023-11-23):
156. Ďakujem veľmi pekne. Vážený pán predsedajúci, ctený pán minister, vážené panie poslankyne, ctení páni poslanci, dovoľte mi, aby som teda opäť deklaroval nielen za vládu Slovenskej republiky, ale aj za poslanecké kluby HLAS – sociálna demokracia, SMER – slovenská sociálna demokracia a Slovenská národná strana, že minister vnútra Matúš Šutaj Eštok má našu plnú podporu. Viete, dnes namiesto toho, aby sme využili čas a pracovali pre ľudí, pracovali pre naše regióny, namiesto toho, aby sme naprávali chyby, ktoré spôsobila vláda Igora Matoviča a potom toho druhého pána, ktorého meno si už na Slovensku skoro nikto nepamätá a bol predsedom vlády Slovenskej republiky, plytváme naším vzácnym časom preto, aby si opozičné strany zahrali pred národom divadlo, že niečo robia. Ale predpokladám, že si všetci pamätáte, ako toto celé vzniklo a dovoľte mi využiť krátky čas, nevyužijem v žiadnom prípade dvadsať minút, aby som vám to pripomenul. Všetci si pamätáte, keď sa objavil mediálny tlak na navrhovateľov tohto odvolávania, že nič nerobia, že sú neviditeľní a v televíznej relácii jednej súkromnej televízie pán poslanec Truban oznámil, že idú odvolávať Matúša Šutaja Eštoka. Bolo to v čase, keď vláda nemala dôveru a pán poslanec povedal niečo, čo vykonať reálne nevedel, pretože vláda bez dôvery ministra vlády odvolávať, opozícia teda ministra vlády bez vyslovenej dôvery v parlamente odvolávať nemôže. Samozrejme, každý má priestor na to, aby sa učil zo svojich chýb, potom sa to snažili odôvodniť a obhájiť tým, že to nemysleli, že to urobia hneď, ale urobia to až po získaní dôvery, ale aj to svedčí o tom, že toto konanie bolo predčasné a že opozícia nie je pripravená na to, teda tá časť opozície, ktorá tento návrh dala, aby to zvládla a nie je pripravená na to, aby na to aj v tomto čase reálne mala. Ale je smiešne, že ľudia, ktorí v tomto parlamente boli tri a pol roka, a teraz nemyslím poslancov, ktorí sú tu noví, ale myslím poslancov SaS, bývalé OĽANO, ale aj prívesky z KDH. Pán Stachura bol ako štátny tajomník člen vlády Igora Matoviča, pán Hargaš z Progresívneho Slovenska robil štátneho tajomníka Veroniky Remišovej, pán Valášek podpísal vlastnou rukou Programové vyhlásenie vlády Igora Matoviča, tak teraz títo ľudia idú odvolávať ministra vlády, ktorý od prvého dňa rieši to, čo občanov Slovenskej republiky trápi. Rieši bezpečnosť Slovenska, rieši migračnú krízu, napráva protizákonné kroky bývalého ministra, ktorý nebol schopný dočasne postaviť mimo výkon služby obvinených policajtov, ktorý nebol schopný ochrániť naše hranice, pretože spomeňte si všetci, čo sa tu dialo. Naozaj mali sme tu ministra vnútra, ktorý bol navrhnutý na odvolávanie osemkrát a bolo to osemkrát za mimoriadne závažné zlyhania. Ja verím, že si všetci spomenieme na to, čo tu odznelo a čo tu aj odznie, a bola to správa Slovenskej informačnej služby, ktorá poukazovala na manipulovanie vyšetrení. Opakujem, bola to správa, ktorá bola robená službou, kde bol nominant bývalej vlády, ktorá upozorňovala na to, že sa manipulujú vyšetrovania. Boli to nahrávky vyšetrovateľov, ktoré tu už odzneli a ktorých autenticita nebola spochybnená. Boli to nahrávky, ktoré hovorili o podpaľovaní auta ich kolegyni a ktoré boli naozaj vulgárne, keď ju chceli kopnúť do intímnych partií. Alebo bolo to ovplyvňovanie kajúcnikov, aj za to bol odvolávaný bývalý minister vnútra Roman Mikulec. Bolo to ďalej za nezvládnutú pomoc utečencom z Ukrajiny alebo za kauzu, keď firma jeho brata dostala zákazku na stráženie nemocnice, ktorá patrila priamo do jeho pôsobnosti alebo za situáciu na hraniciach. Keby nebolo starostov a primátorov miest a obcí v pohraničnej oblasti, tak by nečinnosť vlády a ministerstva vnútra pod vedením naozaj najneschopnejšieho ministra mohla spôsobiť humanitárnu krízu. A to už nehovorím o vrtuľníku, ktorý bol nakúpený tak, že mesiace nemohol lietať. Dámy a páni, som presvedčený, že po takmer štyroch rokoch máme ministra vnútra, ktorý, a ja verím, že o tom rozhodnú aj súdy, sa riadi zákonmi, ktorému záleží na bezpečnosti občanov, ktorý nenecháva veci vyhniť, ale sa snaží veci riešiť. A konečne máme ministra vnútra, ktorý keď sa niečo stane, neváha ísť na miesto. Spomeňte si na všetky situácie, či to bolo zemetrasenie, katastrofa, covid, migračná kríza. My sme na hraniciach nemali nikoho, kto by ľuďom, ktorí sa tam nachádzajú, pomohol. My sme počas covidovej krízy nemali nikoho, kto by ju dokázal manažovať a všetko sme nechávali na ľudí, na naše samosprávy, na našich primátorov a starostov, ktorí tam žijú, aby to vyriešili. A máme tu dnes odvolávať ministra, ktorý konečne začal rezort vnútra riadiť. Ja som presvedčený o tom, že bez ohľadu na to, ako dlho bude táto rozprava v tomto pléne trvať, že ten výsledok bude jednoznačný a vyslovenie nedôvery ministrovi vnútra Matúšovi Šutajovi Eštokovi dopadne tak, ako dopadnúť má, pretože minister vnútra má byť tým, ktorý háji zákon, ktorý háji poriadok, ktorý zabezpečuje bezpečnosť občanov našej krajiny, ktorý hlavne vyrieši všetko to, čo sa doteraz v polícii nezákonne dialo. Tí, ktorí sledujete politickú scénu, ktorí sledujete dianie za posledné roky, musíte uznať, že to, čo sa v našej polícii za posledné roky dialo, tu nebolo nikdy. A som presvedčený, že to, čo sa v polícii dialo, zhodnotili aj občania vo voľbách. A opakujem, v demokratických voľbách dali mandát vláde Slovenskej republiky, aby začala robiť zmeny. A dali mandát občania vláde Slovenskej republiky a dali mandát aj Matúšovi Šutajovi Eštokovi, aby všetkú neprávosť, aby všetky pochybnosti, aby vojnu v polícii skončil a aby opäť polícia Slovenskej republiky, ministerstvo vnútra a všetky zložky, ktoré pod neho patria, začali pracovať tak, ako pracovať majú. Bez ohľadu na to, ako dlho tu budeme, vás všetkých prosím, aby ste tu boli, aby ste počúvali fakty, ktoré tu odznejú, aby ste si zrekapitulovali prácu ministerstva vnútra počas posledných rokov. Aby ste si spomenuli aj vy, aj naši občania na to, čo sa tu dialo, aké chyby sa tu robili, ako sa veci neriešili, ako sa veci začínajú riešiť teraz. Ja som presvedčený o tom, že všetko, čo sa teraz deje, sa deje zákonne a legitímne a verím, že výsledkom toho bude, že Matúš Šutaj Eštok bude môcť vo svojej práci pokračovať preto, aby sa občanom Slovenskej republiky žilo lepšie. A s poslednou poznámkou sa vrátim k predkladateľom, ku Progresívnemu Slovensku. Viete, kolegovia, mnohí z vás ste tu noví, okrem poslanca Valáška ste zrejme všetci prvýkrát v parlamente. Uvedomte si, že napriek tomu, že ste vy dali návrh na odvolanie Matúša Šutaj Eštoka, tak ide hlavne o vás. Pretože verte, raz sa tie vlády meniť budú, či to bude o štyri, osem, o dvanásť rokov, raz sa vlády vymenia. Ale verte, že keď bude nastavený poriadok a zákonnosť, tak je to dôležité aj pre vás, lebo keď sa raz dostanete do problémov s Igorom Matovičom, tak tými, ktorí budú nezákonne súdení, stíhaní, zatváraní, budete práve vy. Ďakujem pekne. (Potlesk.)